钦定古今图书集成/明伦汇编/氏族典/第386卷 > 李重俊
## 钦定古今图书集成/明伦汇编/氏族典/第386卷 > 李重俊

按《唐书节愍太子重俊传》：“重俊，圣历三年王义兴。神
龙初，王卫，拜洛州牧，俄领扬州大都督。明年，为皇太
子。武三思挟韦后势，将图逆，内忌太子。而崇训又三
思子，尚安乐公主，常教主辱重俊以非韦，出詈为奴，
数请废自为皇太女。三年七月，重俊恚忿，遂率李多
祚矫发左羽林及千骑兵杀三思。崇训并其党十馀”
人，自率兵趋肃章门，斩关入，索韦后、安乐公主、上官
昭容所在。后挟帝升元武门，召右羽林将军刘仁景
等率留军飞骑百人拒之，多祚兵不得进。帝据槛语
千骑曰：“尔乃我爪牙，何忽为乱？能斩贼者有赏。”于是
士倒戈斩多祚，馀党溃。重俊亡入终南山，为左右所
杀。睿宗立，加赠谥。重俊子宗晖，景云三年，封湖阳郡
王。天宝中，至太常员外卿。薨。